《中秋夜杨时可与狄端叔载酒见过月下联句》
宋代·赵鼎臣

月固不可得，客亦未易逢。相看且一笑，剧饮须千钟。

石交事绮语，辩口如剑锋。血指遇巧匠，青蒿倚长松。

平生所欣慕，今夕获从容。我出元白后，敢蹑李杜踪。

竞誇词激烈，已觉醉蒙茸。虚文矜画虎，利口极雕龙。

谁能望尘拜，初不希侯封。云披蟾影白，露浥桂香浓。

河汉淡无色，乌鹊迷所从。要为青女约，从使蜚廉攻。

渡河天女懒，捣药玉兔慵。秋凝霜悒悒，晴解云重重。

论功有词客，误晓惊惰农。兴从庾亮发，景为仲宣供。

夜气凄以冷，斗杓横复纵。文章余所短，翰墨子之丰。

酒渴思朝汲，肠饥闻夜舂。宁尽杯中蚁，勿听床下蛩。

思涩惭追骥，篇成类采葑。我眠君且去，莫待鼓鼕鼕。

作者简介：[约公元一一0一年前后在世]字承之，卫城人。生卒年均不详，约宋徽宗建中靖国初前后在世。工诗，才气飘逸，记问精博。自号苇溪翁。元佑间进士。绍圣中，登宏词科。宣和中，以右文殿修撰，知邓州。召为太府卿。尝往来大名、真定间，与苏轼、王安石诸人交好，相与酬倡，故所作具有门迳，能力追古人。鼎臣本著有文集一百二十卷，其孙纲立刊於复州，至四十卷而止。今则仅存竹隐畸士集二十卷，《四库总目》系辑搜所成。